Vreemde tas het hele dorp op hol | Netwerk24
Vreemde tas het hele dorp op hol
Deur Danie Keet 11 Maart 2019 06:00
Die geheimsinnige tas voor die stadsaal het veroorsaak dat dié deel van Pleinstraat afgesoer is. Foto: Danie Keet
Groot konsternasie het Dinsdag­middag voor die stadsaal geheers waar die Afrikaanse sanger, Coenie de Villiers, vir ’n optrede by die US Woordfees gereed gemaak het.
’n Verdagte tas, sonder ’n eienaar, is by die polisie aangemeld en daar was in ’n stadium selfs gerugte wat die ronde gedoen het van ’n man met ’n selfmoordbom aan sy lyf.
Veiligheidspersoneel het die deel van Pleinstraat voor die stadsaal afgesper en selfs mense uit geboue en restaurante ontruim.
Deskundiges van die Suid-Afrikaanse Polisiediens (SAPD) se honde- en bomopruimingseenheid het die gebied gefynkam en ook die inhoud van die tas, wat toe onskadelik geblyk het, ondersoek.
’n Veiligheidsbeampte op die toneel het gesê die eienaar van die tas wou sy eiendom opeis, maar dit is van hom geweier aangesien die SAPD eers wou seker maak dat niks skadelik in die tas versteek is nie.
Kapt. Nathalie Martin, die woordvoerder van Stellenbosch-polisie, het die voorval bevestig.
“Ons het omstreeks 13:00 Dinsdag ’n oproep ontvang oor ’n onbekende verdagte bruin tas wat by die parkering voor die ingang van die stadsaal staan.
“Die SAPD se honde-eenheid, die bom-opruimingseenheid van Kaapstad en Stellenbosch se eie polisielede is na die toneel ontbied en dit was negatief. Die omgewing is afgesper en ontruim,” het sy gesê.